### 13.    Living Lab, Smart Village Svebølle

**Åbent**

Sagsnr.: 326-2015-55240       J.nr.: 00.03.10            Dokumentnr.:
326-2016-142920

**Sagstype**

Orientering

**Resume og sagens baggrund**

Udviklingsafdelingen vil, i tæt samarbejde med borgere,
forsyninger, virksomheder, institutioner og kommunale driftsenheder, i en 4
årig projektperiode samle aktiviteter og ”brande” Svebølle som living lab. I
Svebølle foretages  test, evaluering og implementering af skalérbare intelligente
løsninger, der skal effektivisere og forbedre drift og service til borgere i
mindre byer og landdistrikter. Arbejdet i Svebølle, med at demonstrere hvordan
den teknologiske udvikling kan understøtte mindre byer og landdistrikter, har
allerede medført stor interesse både nationalt og international.

Gennem de seneste 3 år har vi i forskellige
projektsammenhænge med succes gennemført test og demonstrationer af Smart City
teknologier i Svebølle. Der er etableret et tæt og konstruktivt samarbejde med
borgere, foreninger, kommunale driftsenheder og lokale forsyninger om at
demonstrere, evaluere og implementere nye løsninger med fokus på bedre og
billigere service.

Kalundborg Kommune deltager i Interreg-projektet ”[Lighting Metropolis](http://www.lightingmetropolis.com)”, og skal i den
forbindelse gennemføre test og demonstration af mulighederne ved trådløse
teknologier i gadelys-infrastrukturen. Aktiviteterne er målrettet undersøgelse
og demonstration af hvad teknologierne kan gøre for mindre byer.
Projektaktiviteterne skal foregå i Svebølle, som indgår som demonstrationsområde
i Lighting Metropolis.

En anden væsentlig byggesten i opstarten af living lab i
Svebølle er den digitale infrastruktur og den Smart City platform, som SEAS NVE
har udviklet og opbygget, og som det er lykkedes at få placeret i Svebølle, som
udgangspunkt for test, demonstration og implementering af digitale løsninger.
Der er etableret trådløse netværk i Svebølle, og en lang række demonstrationer
af teknologier er enten igangsat, eller ved at blive opsat. Bl.a. er der opsat
flere P-sensorer i byen, og miljøsensorer ved stationen. Flere andre
teknologier vil den nærmeste tid blive opsat, for at vise anvendeligheden og
værdien af adgangen til data fra en ”Smart City platform” for en mindre by, for
service til byen og til byens borgere.

**Indstillinger**

Direktøren indstiller, at orienteringen tages til
efterretning.

**Behandling**

Kommunalbestyrelsen.

**Sagsfremstilling**

Svebølle har i praksis fungeret som Living Lab for Smart
City teknologi, og i den henseende er der opnået stor erfaring og anerkendelse.

Svebølle har som test- og demonstrationsområde i flere
nationale og internationale projekter vist stort potentiale som værdiskabende
Living Lab for test og demonstration af ny (smart) teknologi til understøtning
af bosætning og erhverv i mindre byer og landdistrikter.

Ved at etablere Svebølle som Living Lab kan Kalundborg
Kommune opnå:

• At få skabt et miljø, hvor kommunen og engagerede
virksomheder sammen med borgerne arbejder på at udvikle og virkeliggøre
løsninger til fremtidens attraktive samfund

• At højne værdien af at bo i et mindre bysamfund. Borgerne
kan se, at man har set og satser på udnyttelse af byens ressourcer og borgerne
inviteres til aktivt at tage del i og være med til at udvikle og forme deres by

• At det gøres attraktivt for små og mellemstore
virksomheder at slå sig ned i Svebølle og i samarbejde med kommunen og SEAS NVE
udvikle, teste og demonstrere nye skalérbare løsninger til fremtidens smarte
byer

• At [adresse] og Kalundborg Kommune placerer sig på
verdenskortet over aktive smart [adresse] og vil kunne drage nytte af denne
opmærksomhed og status i forbindelse med ansøgning til fremtidige smart city
projekter. Dette være sig også internationale samarbejder med andre ledende
aktører indenfor byudvikling og smart cities

• At samarbejdet med landets førende universiteter på
området styrkes, og der skabes grobund for samarbejde med studerende.
Studerende, der sidenhen kan ’håndplukkes’ til at bidrage til den
videreudvikling af området. Elever fra [adresse] og andre af kommunens
skoler kan ligeledes involveres og gøres engagerede i de uddannelsesmuligheder,
der ligger indenfor byudvikling, forsyningsvirksomhed, smarte teknologier, forvaltning
mv.

**Økonomiske konsekvenser**

Ingen økonomiske konsekvenser. Projektet finansieres som en
del af Udviklingsstabens projektaktiviteter.

**Økonomiudvalgets møde den 22.
juni 2016:**

Anbefales.